נציגי סיעות, כנסת 19, פרוטוקול מספר , 2013-02-07 11:00

זאב אלקין: תודה רבה, ירדנה.

זאב אלקין: שלום לכל החברים.

זאב אלקין: אנחנו למעשה מתחילים היום את התהליך המורכב של בריאת יש מאין.

זאב אלקין: מתחיל התהליך, שבסופו של דבר צריך להביא, בפרקי זמן קצרים, את הכנסת להיקף עבודה מלא, עם כל הוועדות ועם כל מה שדרוש.

זאב אלקין: נצטרך כרגע להתעסק, כמובן, רק בהסדרים הזמניים ורק כאשר תוקם הממשלה ויושלם המשא ומתן הקואליציוני נוכל לבנות כבר את הוועדות הקבועות בכנסת, בהתאם למסורת.

זאב אלקין: הסוגיה הראשונה שעומדת על סדר היום היא הצורך להקים ועדה מסדרת.

זאב אלקין: למעשה המפגש הזה הוא במידה מסוימת מפגש לא פורמלי, כדאי לשים לב לכך.

זאב אלקין: המטרה שלו לגבש נוסחה שתאפשר למליאת הכנסת לבחור בהזדמנות הראשונה – אני מקווה שזה יהיה כבר ביום שני הקרוב – את הוועדה המסדרת.

זאב אלקין: למעשה המליאה היא זאת שמסמיכה את הוועדה המסדרת ומאותו רגע הוועדה המסדרת יכולה לפעול ולהמשיך כבר את כל התהליך של השרשור:

זאב אלקין: הקמת שתי ועדות זמניות וגם דיון על סדרי הבית הראשונים.

זאב אלקין: לכן המטרה שלנו כאן היא לנסות להתגבש לגבי הנוסחה של הוועדה המסדרת.

זאב אלקין: גם בעניין הזה החוק ברור למדי והוא נותן לנו אבני-דרך מאוד-מאוד ברורות.

זאב אלקין: קודם כול, החוק קובע כי כל סיעה שהיא בת 4 חברים ויותר חייבת להיות מיוצגת בוועדה המסדרת, וכל הסיעות שמספר חבריהן קטן מ-4 יכולות לשלוח משקיף, כפי שאמרה ירדנה מלר-הורוביץ.

זאב אלקין: בכנסת הנוכחית לשתי סיעות יש פחות מ-4 חברים ושמורה להן הזכות לשלוח משקיף.

זאב אלקין: אגב, אם הם רוצים להשתמש בזכות הזאת רצוי שיודיעו לי את שם המשקיף עד ליום ראשון, כדי שכאשר נציג בפני הכנסת ועדה מסדרת נציין כבר גם את המשקיפים.

זאב אלקין: למרות שאין לזה מעמד פורמלי, הם לא מצביעים, אבל עדיין כדאי להציג את ההרכב המלא.

זאב אלקין: כל שנשאר לנו כאן הוא לקבוע, באשר לוועדה המסדרת, את המפתח, כי הייצוג הוא יחסי, המספרים מדברים.

זאב אלקין: צריך רק לקבוע את המפתח.

זאב אלקין: גם כאן, הדבר הכי טבעי - - -

מאיר שטרית: רוצים לקבוע לפי שנות השירות בכנסת של הסיעה?...

אילן גילאון: אתה רוצה לפי הייצוג הקודם?...

זאב אלקין: יש דרך פשוטה מאוד.

זאב אלקין: גם בדקנו מסורתית אחורה מה עשו.

זאב אלקין: המפתח הכי טבעי הוא ללכת על-פי המפתח שהחוק כבר מרמז עליו, וזה מפתח של ארבע.

זאב אלקין: אם כל סיעה של 4 חברים חייבת נציג אחד – זה המפתח הטבעי ביותר.

זאב אלקין: ביקשתי מארבל אסטרחן להכין לנו הצעה, מה התוצאה של המפתח הזה.

זאב אלקין: לכן, ברשותכם, אעביר אליה את רשות הדיבור והיא תציג את ההצעה שהיא גיבשה כאשר המפתח הוא ארבע.

זאב אלקין: למי שלא יודע, ולפרוטוקול, ארבל אסטרחן היא היועצת המשפטית של ועדת הכנסת.

זאב אלקין: בבקשה.

<ארבל אסטרחן: איך יהיה ההרכב – זה לא ממש סוגיה משפטית.

<ארבל אסטרחן: אפשר היה לקבוע כל הרכב אחר.

<ארבל אסטרחן: החוק גם לא קובע במפורש מה יהיה המפתח.

<ארבל אסטרחן: כפי שנאמר כאן, הוא רק קובע כי תנאי הוא שלכל סיעה בת ארבעה חברים יהיה חבר, ושהייצוג יהיה לפי הגודל היחסי של הסיעות.

<ארבל אסטרחן: החוק הזה נחקק בשנת 2000 ומאז היו 3 ועדות מסדרות מכוחו.

<ארבל אסטרחן: ראינו שבכנסת השש-עשרה היתה ועדה בת 26 חברים, ובכנסת השבע-עשרה והשמונה-עשרה היו ועדות בנות 28 חברים.

<ארבל אסטרחן: נראה היה שהחישוב נעשה כך, שלקחו את מספר חברי הסיעות שמיוצגים בתוך הכנסת, כלומר 120 חברי כנסת פחות מספר חברי הסיעות שאינן מיוצגות, חילקו את זה ב-4, כלומר קבעו מפתח ארבע, ואז לפי מספר המקסימום חילקו את החברים.

<ארבל אסטרחן: לפי החישוב הזה יוצא ש-115 חברי כנסת מיוצגים בוועדה המסדרת, כי יש שתי סיעות, בל"ד וקדימה, שאינן מיוצגות, שלא מגיע להן ייצוג.

<ארבל אסטרחן: 115 לחלק ל-4 יוצא 28.75, וכאשר מעגלים את זה יוצא 29.

<ארבל אסטרחן: לכן מספר החברים, אם ילכו לפי המפתח הזה, יהיה 29, שזה הוועדה המסדרת הגדולה ביותר.

<ארבל אסטרחן: לפי זה, אגיד עכשיו את המספרים שיוצאים מן החישוב, כאשר בדרך כלל זה מעוגל.

יצחק הרצוג: למה זה יוצא 29?

יצחק הרצוג: הרי זה לא לחלק ל-4.

יצחק הרצוג: הרי צריך שלכל סיעה יהיה קודם כל אחד.

יצחק הרצוג: נכון?

יצחק הרצוג: הבנתי את ה-115.

זאב אלקין: קודם היא בדקה, כפי שעשו גם בכנסת הקודמות, מי בחוץ ומה הגודל של הוועדה המסדרת.

זאב אלקין: זה הגיע ל-29.

זאב אלקין: אחרי זה היא לקחה כל סיעה וראתה לפי המפתח הזה מה יש לה, ואז יש לעגל.

<ארבל אסטרחן: כאשר מחלקים ל-4 יש כמובן בעיה עם עיגול של מספרים זוגיים שאינם מתחלקים ב-4.

<ארבל אסטרחן: לא קשה לעגל את זה, אבל ניסיתי לעשות לפי הקרוב ביותר.

<ארבל אסטרחן: יצא כדלקמן: הליכוד ישראל ביתנו – שהם 31 חברים – 8 חברים בוועדה; יש עתיד – 5 חברים; העבודה – 4 חברים; הבית היהודי – 3 חברים; ש"ס – 3 חברים; יהדות התורה – 2 חברים; התנועה – שהם 6 חברים – חבר אחד; מרצ – שהם 6 חברים – חבר אחד; רע"מ-תע"ל – חבר אחד; חד"ש – חבר אחד.

<ארבל אסטרחן: בסך הכול זה יוצא 29 חברים, ו-2 משקיפים לבל"ד ולקדימה.

מאיר שטרית: מרצ והתנועה יכולים לקבל עוד אחד.

זאב אלקין: אגיד משהו משמעותי להמשך, גם לוועדות וכולי.

זאב אלקין: דברים רבים יהיו הרי תלויים בגודל של הסיעות.

זאב אלקין: אם סיעות רוצות להתחבר ממש לסיעה אחת, או להיפך, להתפרק, אז כל החישוב ייעשה מחדש.

זאב אלקין: לכן אין דבר כזה.

אחמד טיבי: בלוק טכני אפשר?

זאב אלקין: אין דבר כזה.

יצחק הרצוג: כמו הבית היהודי ויש עתיד, למשל...

זאב אלקין: מעולם לא היו בלוקים טכניים בחלוקה של החישוב.

זאב אלקין: החישוב תמיד היה לפי גודל הסיעות הרשמיות.

זאב אלקין: לכן אם יש סיעות שרוצות להתאחד או להתפרק, הן מוזמנות לעשות כן ולבקש מן הוועדה המסדרת, ברגע שהיא תקום, לאשר את זה.

רוברט אילטוב: למה לא עשיתם את זה לפני הבחירות?

עפו אגבאריה: אתם מתפרקים או מתאחדים?...

אילן גילאון: לא היתה לנו בעיה של ועדה מסדרת.

אילן גילאון: ..

זאב אלקין: כעיקרון, החישוב הוא לפי גודל הסיעה.

יצחק הרצוג: הוועדה הזאת אמורה לפעול עד לכינונה של ועדת הכנסת?

יצחק הרצוג: כך קובע החוק?

<ארבל אסטרחן: היא מציעה לכנסת את הרכב הוועדות הקבועות, כולל ועדת הכנסת.

<ארבל אסטרחן: היא קובעת שתי ועדות זמניות.

זאב אלקין: זה ההרכב שמציעה ארבל אסטרחן לאור המפתח של ארבע.

זאב אלקין: אני מציע – שוב, אין לזה מעמד פורמלי, אבל כדי שזה יחייב את הסיעות שלנו לקראת המליאה, שהיא זאת שפורמלית תצטרך לאשר את זה – שנאשר את ההצעה הזאת כמפתח לוועדה המסדרת.

מאיר שטרית: בתוספת שני משקיפים.

זאב אלקין: כן, אם הם רוצים.

זאב אלקין: מי בעד?

זאב אלקין: מי נגד?

זאב אלקין: מי נמנע?

זאב אלקין: בעד ההצעה למפתח לוועדה המסדרת – פה אחד

זאב אלקין: נמנעים – אין

זאב אלקין: אין מתנגדים ואין נמנעים.

זאב אלקין: ההצעה אושרה פה אחד.

זאב אלקין: אבקש מכם, עדיף להביא למליאה הרכב שמי.

<ארבל אסטרחן: חייבים להביא הרכב שמי.

משה גפני: אפשר להציע קואליציה ולהצביע עליה?...

זאב אלקין: אני מבקש מנציגי הסיעות שנמצאים כאן להעביר אליי עד ליום ראשון, כדי שיהיה לנו זמן להכין את זה עד יום שני בשעה 16:00, רשימה שמית של הנציגים.

משה גפני: למי לתת?

זאב אלקין: לי דרך אתי בן יוסף, זה הכי מסודר.

זאב אלקין: צריך להעביר את שם הנציג או הנציגים של הסיעה.

זאב אלקין: מייד בתום הישיבה נפיץ פרוטוקול רשמי ויהיו לכם המספרים המדויקים.

זאב אלקין: אבקש עד ליום ראשון להעביר אלינו את כל השמות כדי שביום שני נביא אותם לאישור של מליאת הכנסת בצורה מסודרת, ואז כאשר המליאה תאשר את הוועדה המסדרת נוכל בהמשך השבוע הבא לכנס את הוועדה המסדרת ולהתחיל כבר לדון.

זאב אלקין: יש כמה דברים דחופים שאני כבר מסמן.

זאב אלקין: אחד מהם הוא מינוי סגנים זמניים ליושב-ראש.

זאב אלקין: ביום שני עוד לא יהיו לו, אבל הוא מבקש להזדרז עם התהליך הזה.

רוברט אילטוב: שניים?

זאב אלקין: אין כאן כללים של החוק.

זאב אלקין: המסורת היתה שניים.

זאב אלקין: נתייעץ גם אתו, נשאל אותו.

זאב אלקין: בין השאר זה תלוי עד כמה הוא רוצה להיעזר בסגנים.

זאב אלקין: אם הוא יחשוב שצריך יותר אז נשקול את זה.

ירדנה מלר-הורוביץ: עוד שניים.

זאב אלקין: בסדר גמור, אנחנו נבדוק.

משה גפני: מתי נכנס את הוועדה המסדרת?

זאב אלקין: אם ביום שני רק יאשרו את הוועדה אני מעריך שנעשה את זה מתישהו, בשלישי או ברביעי נתכנס.

מאיר שטרית: אני מבקש לא ביום שלישי.

זאב אלקין: היתה בקשה של פואד לזרז את מינוי הסגנים.

זאב אלקין: זה יהיה ביום שלישי או ביום רביעי בשבוע הבא.

יצחק הרצוג: אם הוועדה מתכנסת ביום רביעי, תאפשר לנו להגיש את השמות עד אחרי ישיבות הסיעה.

זאב אלקין: מציעה לי ירדנה מלר-הורוביץ, ויכול להיות שאפילו נאמץ את ההצעה:

זאב אלקין: אם ביום שני במילא זאת הפעם הראשונה שהכנסת מתכנסת ואני מניח שחברי כנסת רבים יבואו, מטבע הדברים, ייתכן שנעשה את זה דווקא בערב, אחרי ישיבת המליאה.

זאב אלקין: אי אפשר בצהרים.

ירדנה מלר-הורוביץ: צריך להגיע למליאה, המליאה תאשר ואז בערב תוכל להתכנס הוועדה המסדרת.

זאב אלקין: יכול להיות שהמליאה אפילו תעשה הפסקה לצורך כינוס הוועדה המסדרת.

זאב אלקין: נבדוק את זה מול היושב-ראש.

זאב אלקין: נבדוק את האופציה לקיים את הדיון בערב יום שני.

זאב אלקין: זה הפתרון הכי פשוט, כי לא צריך לבוא במיוחד.

מאיר שטרית: אני מבקש שזה יהיה ביום רביעי ולא ביום שלישי.

זאב אלקין: אמרתי שאולי זה יהיה בערב יום שני.

מאיר שטרית: אין לי בעיה עם הדיון על מינוי הסגנים, אבל דברים אחרים אני מבקש שיידונו ביום רביעי.

משה גפני: למה ביום שני אי אפשר?

מאיר שטרית: לא אהיה כאן.

מאיר שטרית: אצא בשליחות הכנסת עד ללילה של יום שלישי.

זאב אלקין: אתאם מולך מה הנושאים שיידונו ונסתדר.

משה גפני: אני מציע בכל מקרה, כפי שאומרת ירדנה מלר-הורוביץ, אם יש מליאה – לחבר את זה למליאה, לא משנה באיזה יום.

ירדנה מלר-הורוביץ: אולי תהיה הפסקה בדיון המליאה, או שהדיון במליאה יסתיים מוקדם.

זאב אלקין: בסדר גמור.

משה גפני: מה עם סדרי העבודה של הכנסת?

משה גפני: בכנסת הקודמת דנו על סדרי העבודה.

משה גפני: בגלל שמגיע פורים.

זאב אלקין: אני מגיע לזה.

משה גפני: אפשר לקחת את הפרוטוקול הקודם של הכנסת הקודמת, למצוא שם את מה שאמרתי ואת מה שאמר היושב-ראש.

זאב אלקין: עכשיו אני מתחיל להבין לְמה התגעגעתי בכל 3 החודשים האחרונים.

זאב אלקין: ..

זאב אלקין: ברשותכם, אני ממשיך.

זאב אלקין: תעזרו לי קצת כי כפי שאתם שומעים לפי הקול, היכולות שלי מוגבלות הבוקר ולכן קשה לי להתמודד.

זאב אלקין: הסעיף הבא על סדר היום הוא פעילות הכנסת עד למועד הרכבת הממשלה.

זאב אלקין: שוב, זו ישיבה לא פורמלית.

זאב אלקין: מי שיצטרך פורמלית לנהל את הכנסת בהתאם לתקנון זה הנשיאות הזמנית שתהיה, עם היושב-ראש וסגני היושב-ראש שייבחרו, והמלצה של ועדה מסדרת, וועדה מסדרת על תקן ועדת הכנסת.

זאב אלקין: כל הדברים – למשל אתה הזכרת את מועדי הכינוסים המיוחדים, פגרות למיניהן וכולי – כל זה יצטרך להידון בנשיאות ולהגיע לאישור הוועדה המסדרת, בדרך המקובלת.

זאב אלקין: הישיבה הזאת היא לא פורמלית, אבל זו הזדמנות מצוינת, אם כבר התכנסנו, להחליף דעות גם לגבי סדר עבודת הכנסת בכלל וגם לגבי כמה סוגיות יחודיות שיהיו על הפרק.

אברהם מיכאלי: כדאי שזה לא יוסדר כך, כי אז הוותיקים לא יגיעו.

זאב אלקין: הם יגיעו.

זאב אלקין: אין להם מה לעשות.

ירדנה מלר-הורוביץ: הוותיקים צריכים להגיע כי אנחנו רוצים שאחרי כל חבר כנסת חדש, כפי שאנו נוהגים, יברך חבר כנסת ותיק.

ירדנה מלר-הורוביץ: לכן ביקשנו קורות חיים.

זאב אלקין: נדבר קודם כול על הנושאים ורק אחר-כך על לוחות הזמנים.

זאב אלקין: נושא אחד הוא נאומי בכורה.

זאב אלקין: נושא שני הוא סקירת המשרדים.

זאב אלקין: הממשלה מסיימת את פעילותה.

זאב אלקין: הרי הממשלה מתפקדת, הכנסת התחלפה אך הממשלה לא.

זאב אלקין: השרים שרוצים להציג דיווח על פעילות משרדיהם - - -

יצחק הרצוג: ושלא נמצאים בחוץ-לארץ...

זאב אלקין: אני דווקא לא מכיר רבים שנמצאים בחוץ-לארץ.

מאיר שטרית: אדוני היושב-ראש, אני לא זוכר שקבעו נאומי בכורה לתקופה הזאת.

מאיר שטרית: מעלים נושא לסדר היום ומי שרוצה מדבר.

ירדנה מלר-הורוביץ: היו נאומי בכורה בכנסת הקודמת.

ירדנה מלר-הורוביץ: "גלגלנו" כך כמה שבועות.

ירדנה מלר-הורוביץ: חבר הכנסת מיכאל איתן, כוותיק חברי הכנסת, יזם את זה, וזה היה יפה מאוד.

זאב אלקין: בכנסת הקודמת כך היה, היו נאומי בכורה ברצף.

אילן גילאון: משהו צריך לעשות.

זאב אלקין: דבר שני הוא דיווחי שרים.

זאב אלקין: זאת תהיה הזדמנות מצוינת גם לשים דברים של תוכן.

אברהם מיכאלי: יהיו שאלות לשרים, כמו שעת שאלות?

יצחק הרצוג: כן, ברור.

יצחק הרצוג: אני זוכר שבשעתו עשיתי שעתיים שעת-שאלות על משרד הרווחה.

זאב אלקין: אני מניח שאפשר לעשות את זה ביחד עם הדיווח, לצרף לדיווח מעין פרק זמן לשאלות ולתשובות.

זאב אלקין: אלה שני הדברים הטבעיים.

זאב אלקין: אם יהיו נושאים מיוחדים שהיושב-ראש או הנשיאות יחליטו ליזום אז הם יתווספו, אבל אני מציע לכולנו שזאת תהיה, פחות או יותר, ההמלצה שלנו לגבי המרכיב הבסיסי של השבועות האלה, שבועות המעבר שאנחנו עוברים.

זאב אלקין: לגבי לוחות זמנים – אני מניח שיהיה נכון, כדי לסמן גם לקראת העתיד, שהכנסת תפעל את כל שלושת הימים שהיא אמורה לפעול, כלומר בימים שני, שלישי ורביעי, שננצל את כל הימים.

מאיר שטרית: אולי אפשר לעשות ישיבות בוקר.

זאב אלקין: בשביל מה?

זאב אלקין: נכון שיש כאן היגיון מסוים, אבל, אל"ף, תהיה פעילות של ועדות זמניות, ובי"ת, אני חושב שיש משמעות לכך שהכנסת פועלת כסדרה, גם בתקופה זמנית, בשעות שנקבעו ובלוחות הזמנים הרגילים.

זאב אלקין: יש גם חברי כנסת חדשים רבים וחשוב שיתרגלו ללוחות הזמנים הללו.

רוברט אילטוב: הוא רוצה שהם יתרגלו לקום מוקדם...

זאב אלקין: לכן, אני דווקא מציע, אם אין סיבה מיוחדת להזיז את השעות, להשאיר את זה בשעות הרגילות.

זאב אלקין: כמה זמן לפעול?

זאב אלקין: חבר הכנסת הרצוג הציע שהדיון יימשך בכל פעם עד 3 שעות.

יצחק הרצוג: בין 16:00-19:00, או משהו כזה.

זאב אלקין: משהו כזה.

זאב אלקין: זה נראה לי סביר.

זאב אלקין: זאת הצעה סבירה.

זאב אלקין: תעבירו את זה בשמנו ליושב-ראש.

<קריאה: וביום רביעי בין 11:00-14:00.

זאב אלקין: כן.

זאב אלקין: זה יימשך עד 3 שעות.

זאב אלקין: אם הישיבה תהיה קצרה יותר אז תהיה קצרה יותר.

אברהם מיכאלי: אם ליושב-ראש לא יהיה סגן, יהיה לו קשה לשבת 3 שעות.

זאב אלקין: לכן אנחנו נזרז את מינוי הסגנים.

זאב אלקין: לכן, אגב, בישיבה ביום שני אנחנו חייבים להגיע לכך.

יצחק הרצוג: ירדנה, כמה נאומים יש ב-3 שעות?

יצחק הרצוג: יש 50 חברי כנסת חדשים ואת צריכה למלא את החודש.

ירדנה מלר-הורוביץ: ביום שני אנחנו מתחילים עם שתי סקירות שרים, שרים פורשים שלא ישובו להיות שרים, שר התמ"ת שמחון ושר המדע הרשקוביץ, ובהמשך 3-4 נאומי בכורה.

זאב אלקין: כמה זמן אתם נותנים להם?

ירדנה מלר-הורוביץ: לא הגבלנו.

זאב אלקין: אבל תעשו חשבון.

ירדנה מלר-הורוביץ: אנחנו עושים.

ירדנה מלר-הורוביץ: נדע מהם כמה זמן הם מבקשים לדבר.

זאב אלקין: תעשו חשבון כמה רוצים להכניס, כדי שלא תהיה בעיה שלקראת סוף החודש יגיעו אנשים ואתם תגידו להם שאין זמן, והם יגידו: להוא נתנו חצי שעה ולי רק 3 דקות.

מאיר שטרית: 10 דקות גג.

מאיר שטרית: לא צריך יותר.

ירדנה מלר-הורוביץ: יכול להיות ש-10 דקות זה הרבה למי שלא רגיל לנאום.

ירדנה מלר-הורוביץ: לכן אנחנו אומרים: עד 10 דקות.

זאב אלקין: אני מציע שהכנסת תעשה חישוב לאור מספר חברי הכנסת.

זאב אלקין: תציעו נוסחה.

זאב אלקין: אני גם מציע שזה יהיה בתבניות של נאום רגיל בכנסת, כלומר בין 3-10 דקות.

זאב אלקין: אלה התבניות הרגילות, כדי שאנשים יתרגלו לתבניות.

זאב אלקין: אני זוכר את עצמי כחבר כנסת חדש שבא מן האוניברסיטה, שהיה לי קשה מאוד להיכנס לסד של 3 דקות.

זאב אלקין: התרגלתי ללוחות זמנים אחרים.

זאב אלקין: כל הזמן חיפשתי 45 דקות, ולא נתנו לי.

יצחק הרצוג: ואחרי כן אמור לעלות חבר כנסת ותיק שאמור להגיב?

ירדנה מלר-הורוביץ: כן.

ירדנה מלר-הורוביץ: אנחנו נשבץ חבר כנסת ותיק שיברך את חבר הכנסת החדש.

אברהם מיכאלי: אחרת, אף אחד מן הוותיקים לא יגיע.

זאב אלקין: יש עוד סוגיה שהעלה חבר הכנסת גפני, סוגיית פורים.

זאב אלקין: תהיה גם סוגיה של הפגרה.

זאב אלקין: היא לא דחופה עכשיו.

אילן גילאון: מה לגבי הביקור של הנשיא אובמה?

אילן גילאון: מתי הוא מגיע?

אילן גילאון: האם הכנסת נערכת לכך?

יצחק הרצוג: היא לא יכולה כי זה ערב פסח.

ירדנה מלר-הורוביץ: אני יודעת שאתמול חבר כנסת בן אליעזר פנה ללשכת ראש הממשלה.

יצחק הרצוג: עובדים על כולם בעיניים.

יצחק הרצוג: זה הרי ערב פסח.

יצחק הרצוג: פסח יהיה ב-25 במרץ, והוא מגיע ב-20 במרץ.

ירדנה מלר-הורוביץ: הוא יגיע שבוע לפני פסח.

משה גפני: חבר הכנסת מיכאלי מציע שנמכור לו את החמץ...

אילן גילאון: אתם תעשו לו "שפוך חמתך", אני מכיר אתכם...

זאב אלקין: חבר הכנסת גפני, אמרתי שהתגעגעתי 3 חודשים, אבל לא עד כדי כך...

רוברט אילטוב: הוא רוצה לכסות את הגרעון.

אילן גילאון: אתם מתלבטים בזה, אם הוא ינאם כאן?

ירדנה מלר-הורוביץ: היושב-ראש בפועל פנה ללשכת ראש הממשלה כדי לדעת כיצד לנהוג.

משה גפני: השנה יש פחות בעיה.

משה גפני: בקדנציה הקודמת הבעיה היתה שתענית אסתר היתה ביום שני ואני ביקשתי שהישיבה תהיה קצרה.

זאב אלקין: הפעם זה ביום חמישי.

ירדנה מלר-הורוביץ: אבל שושן פורים בירושלים יהיה ביום שני.

ירדנה מלר-הורוביץ: לכן הצענו לעבוד בימים שלישי ורביעי.

זאב אלקין: הפעם זה פשוט מאוד.

זאב אלקין: תענית אסתר זזה אחורה, היא חלה ביום חמישי ולכן היא לא עולה על יום פעילות של הכנסת, ופורים עצמו חל ביום ראשון ולכן הוא לא עולה על יום פעילות של הכנסת, ושושן פורים חל ביום שני.

יצחק הרצוג: מתי יהיה שושן פורים?

ירדנה מלר-הורוביץ: ביום שני, 25 בפברואר.

ירדנה מלר-הורוביץ: בירושלים זה שושן פורים.

זאב אלקין: לכן באופן טבעי ברור שבשושן פורים הכנסת לא תעבוד, לכן הפעם הפתרון פשוט לגבי פורים.

זאב אלקין: שאלה שנייה שתהיה, אני לא אומר שנדון בה עכשיו אבל תתחילו לחשוב על העמדות, לקראת הנשיאות ואחר כך הוועדה המסדרת לכשתקום, היא סוגיית הפגרה.

זאב אלקין: אגיד רק כמה מילים, מה בדרך כלל קורה.

זאב אלקין: ערב פסח חל ב-25 במרץ.

זאב אלקין: בדרך כלל המסורת בכנסת – היו לפעמים קצת ויכוחים אם יוצאים לפגרה 10 ימים לפני פסח או שבוע לפני פסח.

זאב אלקין: היו גם תקופות שזה היה שבועיים.

יצחק הרצוג: תלוי מה כתוב ומה בפועל קורה.

זאב אלקין: היו כל מיני משחקים, בין שבוע ושבועיים לפני פסח.

זאב אלקין: אלה בדרך כלל היו לוחות הזמנים של היציאה לפגרה.

זאב אלקין: אני מעריך ששבועיים – רוב הסיכויים שזה יהיה בלתי אפשרי הפעם, כי מי שעשה כבר חישובים, הזמן הסופי האחרון להקמת הממשלה הוא סביב 14 במרץ.

זאב אלקין: יש שם קצת ויכוח, יום לכאן או יום לשם, אבל סביב התאריכים האלה, שזה כבר נכנס לתוך השבועיים.

זאב אלקין: לכן אני לא מאמין שהפגרה תתחיל שבועיים לפני פסח, אלא אם כן ממשלה תקום מהר מאוד ויספיקו כאן את כל ההיערכות.

זאב אלקין: פרט להקמת ממשלה יש עוד היערכות ראשונית שיצטרכו לעשות לפני יציאה לפגרה.

זאב אלקין: לכן שבועיים נראה לי לא סביר.

זאב אלקין: פחות משבוע – נראה לי גם לא סביר.

זאב אלקין: לכן פחות או יותר במרווחים האלה נצטרך להתגבש ולקבוע משהו רשמי.

זאב אלקין: לא חייבים לעשות את זה עכשיו.

זאב אלקין: אפשר לחכות קצת ולראות איך מתקדם תהליך הקמת הממשלה.

ירדנה מלר-הורוביץ: אם באמת נשיא ארצות-הברית יבוא לכנסת, זה בשבוע של ה-20.

זאב אלקין: נשיא ארצות-הברית בכל מקרה יגיע בתוך פגרת הכנסת, כי זה ממש סמוך לפסח.

יצחק הרצוג: אז יעשו מושב מיוחד.

זאב אלקין: אם יחליטו שעושים משהו בכנסת, יכנסו מושב מיוחד בתוך הפגרה.

זאב אלקין: ברור לחלוטין שלא ימשכו את היציאה לפגרה עד 20 במרץ.

זאב אלקין: גם כאן תתחילו לחשוב על זה ולדון.

זאב אלקין: אנחנו עוד לא קובעים שום דבר, אבל אני גם לא רואה כאן הפעם הרבה משחק.

משה גפני: 14 בחודש זה המועד הסופי של ה-28 ימים?

זאב אלקין: לא, פלוס שבועיים.

זאב אלקין: עד כאן.

זאב אלקין: אם אין נושאים מיוחדים שנציגי הסיעות רוצים להעלות אז אני נועל את הישיבה.

זאב אלקין: תודה רבה לכולם.

אברהם מיכאלי: מתי תהיה חלוקת החדרים?

זאב אלקין: כאשר ועדה מסדרת מוקמת היא אחראית על חדרים.

זאב אלקין: היא יכולה להקים ועדת משנה, או אפילו בשבתה כוועדה מסדרת לאשר כל מיני נושאים שקשורים לחדרים.

זאב אלקין: תודה רבה.

זאב אלקין: הישיבה נעולה.